El cicle Anem al Teatre 2020 a l'Eliana oferirà 12 funcions al llarg de l'any
05 de març de 2020

La Regidoria de Cultura ha presentat aquest matí en el Saló de Plens la programació teatral per a aquest any 2020. En l'acte estaven presents l'alcalde Salva Torrent, la regidora de Cultura Eva Santafé, l'actriu Lola Moltó, l'actor Alfred Picó i representants de les associacions d'arts escèniques de la localitat.

La programació d'enguany inclou tres representacions de companyies amateur locals i nou de companyies professionals, cinc d'elles pertanyents al Programa Platea. Huit de les obres són en castellà, dos en llengua valenciana i les altres dues són espectacles de dansa.

Precisament amb dansa arrancarà la temporada aquesta vesprada a l'Auditori Municipal a les 20 hores, amb una funció que també s'emmarca en la Setmana de la Dona de l'Eliana. La companyia Maduixa Teatre oferirà de nou al públic elianer “Mulïer”, multiguardonat espectacle sobre xanques interpretat per cinc ballarines que suposa un homenatge a totes les dones que, durant segles d'opressió, van lluitar i continuen lluitant pels seus drets. L'entrada és lliure fins a completar l'aforament.

Després d'aquesta espectacular arrencada de temporada se succeiran propostes de gran interés per a les persones aficionades a les arts escèniques. El 27 de març, commemorant el Dia Mundial del Teatre, la companyia El Perro y la Olla en col·laboració de l'associació APLAE, oferirà “El pueblo dormido”, d'Ibsen. Uns dies després, el 4 d'abril, la popular actriu elianera Lola Moltó encapçalarà el repartiment de “Anestesiadas”, divertida comèdia dirigida per Rafael Calatayud i produïda per Olympia Mediterrània. També per al mes d'abril, el dia 26, i dirigida al públic familiar, els assistents podran gaudir de “Peregrinos”, Premi Nacional de Teatre 2017 que compta amb la col·laboració de la Comissió Espanyola d'Ajuda al Refugiat (CEAR).

El teatre familiar torna a l'escenari de l'Auditori el 17 de maig amb “Pingüineli”, una producció d'APLE dirigida per Rosa Gavara ambientada a l'Eliana i amb pingüins com a protagonistes. Posteriorment, el dia 29 del mateix mes, la companyia Txalo Produkzoioak oferirà una altra guardonada comèdia amb el títol de “Juntos”. I ja per a acabar el semestre, el 5 de juny, Teatreliana interpretarà a Rojas Zorrilla en “Entre bobos anda el juego”, amb la direcció de Reyes Ruiz i Sefa Bernet.

Després de la pausa estiuenca, Anem al Teatre represa l'activitat el 26 de setembre amb un espectacle que integra la dansa, el musical i l'audiovisual. Es tracta de “Blowing”, una història dirigida per Toni Mira que narra el viatge d'una xicoteta espora a través del vent vivint moltes aventures. El 17 d'octubre, Josep Manel Casany i Alfred Picó representarà “L’Electe”, una comèdia amb moments divertits però que també convida a la reflexió.

L'últim trimestre de l'any, Anem al Teatre contínua amb la seua variada oferta i el dia 30 d'octubre oferirà una representació operística, tota una novetat en el certamen i a l'Eliana. Aquest espectacle suposarà la inauguració de la XVI temporada del festival Cinc Segles de Música. Es tracta de “Madama Butterfly”, de Giacomo Puccini, amb la companyia Camerata Lírica d'Espanya i l'Orquestra Filarmónica de La Mancha. Li seguiran “Los hijos” el 7 de novembre, amb Adriana Ozores encapçalant el repartiment, i el musical familiar “Mulán” el 26 de desembre.

En l'acte de presentació, la regidora de Cultura, Eva Santafé, ha declarat que pren el testimoni de la programació teatral per a aquesta temporada “amb molta il·lusió i amb l'ànim que les arts escèniques estiguen més presents que mai en la programació cultural de l'Eliana amb aquestes dotze funcions”. Per part seua, l'alcalde Salva Torrent va manifestar la seua “satisfacció amb la programació teatral d'aquesta temporada, la més completa que ha tingut el municipi”.

Les entrades per a tots els espectacles es poden adquirir de manera anticipada en el web municipal www.elientrada.es sense cap recàrrec. En data de hui ja estan disponibles les localitats per a les funcions de març i abril.